theriak
Theriak, det mest berømte, agtede og kostbare lægemiddel gennem tiderne, oprindelig bestående af 40-70 stoffer, senere reduceret til 5-6 stoffer.
Theriak er første gang omtalt i 100-t. f.Kr. og optræder i talrige formelsamlinger og farmakopéer gennem tiderne i mange lande. Det brugtes som universalmiddel mod slangebid, forgiftning, pest og andre alvorlige sygdomme. Sammensætningen skiftede; der indgik hugormekød, bævergejl, rabarber, aloe, myrrha, safran mv. udrørt i honning og vin. Mest virksomt var indholdet af ca. 1 % opium. Fremstillingen blev overvåget af læger ved pompøse forestillinger.
Theriak var højt agtet og blev omtalt i Danmark, bl.a. af Tycho Brahe og Holberg. Brugen af dette gamle farmaceutiske mesterstykke svandt ind i takt med kampen mod tidligere tiders stærkt sammensatte lægemidler, men theriak kunne dog endnu fås på danske apoteker i begyndelsen af 1900-t.